钦定古今图书集成/明伦汇编/官常典/第719卷 > 李憕〈子江 涵 沨 瀛〉
## 钦定古今图书集成/明伦汇编/官常典/第719卷 > 李憕〈子江 涵 沨 瀛〉

按《唐书忠义传》：“憕，并州汶水人。或言其先出兴圣皇
帝，谱系疏晦，不复传。父希倩，神龙初，右台监察御史。
憕少秀敏，举明经高第，授成安尉。张说罢宰相，为相
州刺史，坐有善相者，说遍问官属后孰当贵，工指憕
及临河尉郑岩，说以女妻岩而归其甥阴于憕。会母
丧免。自武功尉以政尤异，迁主簿。说在并州，引憕置”
幕府。及执政，为长安尉，宇文融括天下田，高选官属，
多致贤，以重其柄。表假憕监察御史，分道检核以课，
真拜御史。坐小累，下除晋阳令。三迁给事中，力于治，
有任事称。明簿最下，无敢绐失李林甫意，出为河南
少尹。尹萧炅内倚权骩，法植私，憕，裁抑其谬，吏下赖
之。道士孙甑生以左道幸托祠事，往来嵩、少间，干请
乱吏治，憕不为应，故挟炅、谮诸朝。天宝初，除清河大
守，举美政，迁广陵长史，民为立祠，赛祝岁时不绝。以
捕贼负，徙彭城太守，封酒泉县侯，连徙襄阳、河东，并
兼采访处置使。入为京兆尹。杨国忠恶之，改光禄卿、
东京留守。安禄山反，元宗遣封常清募兵东京，憕与
留台御史中丞卢弈、河南尹达奚珣缮城垒，绥励士
卒，将遏贼西锋。帝闻，擢礼部尚书。禄山度河，号令严
密，候诇不能知。已陷陈留、荥阳，杀张介然、崔无诐，不
数日薄城下。常清兵皆白徒，战不胜辄北。憕收残士
数百，裒断弦折矢坚守，人不堪斗。憕约弈：“吾曹荷国
重寄，虽力不敌，当死官。”部校皆夜缒去，憕坐留守府，
弈守台，城陷，禄山鼓而入，杀数千人，矢著阙门，执憕
弈及官属蒋清害之。有诏赠司徒，谥曰忠懿。河洛平，
再赠太尉，拜一子五品官。憕通《左氏春秋》，颇殖产伊
川，占膏腴，自都至阙口，畴墅弥望，时谓“地癖。”岩。仕终
少府监。产利埒憕云。憕十馀子，江涵、沨瀛等同遇害，
唯源彭脱。